Nga u pfufhifhadza, mahoro ane a khou shela mulenzhe kha nyambedzano o tendelana kha zwoṱhe zwe zwa vha zwo teaho u shumiwa nadzwo. Hedzwi zwi katela zwi kwamanaho na Ndayotewa, tsireledzo, milayo ya vhuanḓadzamafhungo na ya khetho, na zwiṅwe zwe ha vha hu sina thendelano khadzwo miṅwahani minzhi. Milayo yo teaho yo no ḓi tendelwa nga phaḽamennde, hu tshi katelwa na tshanduko dzo teaho. Zwi saathu u itwa ndi thendelano ya kuitele kwa zwi kwamaho Mvetamveto ya Ndayotewa ntswa. Afrika Tshipembe ndi shango line la kha di bvela phanda, nahone tshipida tshihulu tsha vhadzulapo vhalo, u ya nga ha zwiitisi zwo fhambanaho, a vha na na ndivho nga ha pfanelo na ndugelo dzavho, tshumelo dzine vha fanela u dzi wana, maga ane vha tea u a tevhela na muthu ane vha tea u mu kwama kha helo fhungo. Sa izwi tshumelo ya muvhuso i tshumelo ya vhathu vhothe, ndi vhudifhinduleli ha vhashumi u netshedza vhadzulapo vhane vha shaya ndivho, mafhungo othe, ngeletshedzo na thuso ine vha nga i toda. Izwi zwi fanela u itwa nga vhulenda nahone nga ndila i fushaho, naho zwi tshi nga amba u vha fhirisela kha tshinwe tshiimiswa tshine tsha netshedza tshumelo iyi, nga ndila ya vhulenda na vhukonani.